ภาษีเงินได้บุคคลธรรมดาของสามีและภรรยา
การยื่นรายการเสียภาษีเงินได้บุคคลธรรมดาประจำปีภาษี 2557 กำหนดเวลายื่นแบบเริ่มตั้งแต่เดือน ม.ค. 2558 ถึงเดือน มี.ค. 2558
16 ม.ค. 2558

การยื่นรายการเสียภาษีเงินได้บุคคลธรรมดาประจำปีภาษี 2557 กำหนดเวลายื่นแบบเริ่มตั้งแต่เดือน ม.ค. 2558 ถึงเดือน มี.ค. 2558 ผู้ที่มีเงินเดือน ค่าจ้าง ซึ่งเป็นเงินได้พึงประเมินตามมาตรา 40 (1) แห่งประมวลรัษฎากรประเภทเดียว ยื่นเสียภาษีด้วยแบบ ภ.ง.ด.91 สำหรับผู้ที่มีเงินได้พึงประเมินประเภทอื่นตามมาตรา 40 (2)-(8) แห่งประมวลรัษฎากรหรือผู้ที่มีเงินเดือน ค่าจ้าง และยังมีเงินได้ฯ ตามมาตรา 40 (2)-(8) แห่งประมวลรัษฎากร ยื่นเสียภาษีด้วยแบบ ภ.ง.ด.90
ศาลรัฐธรรมนูญได้มีคำวินิจฉัย ที่ 17/2555 ว่ามาตรา 57 ตรี และมาตรา 57 เบญจ แห่งประมวลรัษฎากรจำกัดสิทธิสามีและภรรยาในการยื่นรายการและเสียภาษี ไม่ส่งเสริมความเสมอภาคของชายและหญิง จึงได้มีการปรับปรุงแก้ไขเพิ่มเติมประมวลรัษฎากร โดยกำหนดหลักเกณฑ์ในการเสียภาษีเงินได้บุคคลธรรมดาและการยื่นรายการเกี่ยวกับเงินได้พึงประเมินของผู้มีเงินได้ที่เป็นสามีและภรรยาขึ้นใหม่บางประการ และได้บังคับใช้ตั้งแต่การยื่นแบบเสียภาษีเงินได้บุคคลธรรมดาประจำปีภาษี 2555 เป็นต้นมา
การยื่นรายการเสียภาษีเงินได้บุคคลธรรมดาประจำปีภาษี สามีและภรรยาสามารถแยกยื่นรายการเสียภาษีต่างหากจากกันหรือรวมคำนวณภาษีฝ่ายใดฝ่ายหนึ่งได้ การแยกยื่นรายการเสียภาษีหรือยื่นรายการภาษีรวมกัน วิธีใดดีและประหยัดที่สุดคงไม่มีคำตอบตายตัวขึ้นอยู่กับจำนวนเงินได้พึงประเมิน การหักค่าใช้จ่าย การหักค่าลดหย่อน การยกเว้นภาษีของผู้มีเงินได้แต่ละฝ่าย สามีและภรรยาต้องลองคิดคำนวณดูว่ายื่นรายการภาษีแบบใดดีและประหยัดสำหรับตนเอง
การยื่นรายการเสียภาษีเงินได้บุคคลธรรมดาของสามีและภรรยา สรุปได้ดังนี้
การแยกยื่นรายการเสียภาษีจากกัน สามีและภรรยามีเงินได้ฯ ทั้งคู่ ต่างคนต่างแยกยื่นแบบเสียภาษีเงินได้ฯ ของสามีให้ยื่นเสียภาษีในนามสามี เงินได้ฯ ของภรรยาเสียภาษีในนามภรรยา เช่น สามีมีเงินเดือน ยื่นรายการเสียภาษีด้วยแบบ ภ.ง.ด.91 ภรรยามีเงินได้ฯ จากการขายอาหาร ยื่นรายการเสียภาษีด้วยแบบ ภ.ง.ด.90 เป็นต้น
การยื่นรายการเสียภาษีรวมกัน สามีและภรรยามีเงินได้ฯ ทั้งคู่ สามารถยื่นแบบเสียภาษีรวมกันได้ 4 วิธี
1.ถือเอาเงินได้พึงประเมินทั้งหมดของภรรยาเป็นเงินได้ของสามี
2.ถือเอาเงินได้พึงประเมินทั้งหมดของสามีเป็นเงินได้ของภรรยา
3.ถือเอาเงินได้ฯ ทั้งหมดตามมาตรา 40 (2)-(8) แห่งประมวลรัษฎากรของภรรยาเป็นเงินได้ฯ ของสามี ส่วนเงินได้ฯ ตามมาตรา 40 (1) แห่งประมวลรัษฎากรของภรรยาให้แยกยื่นรายการเสียภาษีในนามภรรยา
4.ถือเอาเงินได้ฯ ทั้งหมดตามมาตรา 40 (2)-(8) แห่งประมวลรัษฎากรของสามีเป็นเงินได้ฯ ของภรรยา ส่วนเงินได้ฯ ตามมาตรา 40 (1) แห่งประมวลรัษฎากรของสามีให้แยกยื่นรายการเสียภาษีในนามสามี
การยื่นรายการเสียภาษีเงินได้บุคคลธรรมดาประจำปีภาษี 2557 (ภ.ง.ด. 90 และ ภ.ง.ด. 91) สามีและภรรยาที่มีเงินได้พึงประเมินทั้งคู่ สามารถนำเงินได้พึงประเมินรวมคำนวณยื่นแบบเสียภาษี หรือแยกยื่นรายการเสียภาษีทั้งหมดหรือบางส่วนตามที่กล่าวมาข้างต้น สามีและภรรยาต้องลองพิจารณาคิดคำนวณภาษี วิธีใดที่ให้ประโยชน์มากกว่าเลือกได้ตามสะดวก ไม่จำเป็นต้องปฏิบัติเหมือนปีภาษีที่ผ่านมา เช่น ปีภาษี 2556 นำเงินได้พึงประเมินทุกประเภทรวมคำนวณภาษีอีกฝ่ายหนึ่ง ปีภาษี 2557 จะเลือกไม่นำเงินได้พึงประเมินรวมคำนวณหรือรวมคำนวณภาษีบางส่วนก็ได้ไม่มีข้อห้าม สวัสดีครับ